b'\n_START_ARTICLE_\nRed Ruffing\n_START_SECTION_\nNuoruus\n_START_PARAGRAPH_\nRuffing syntyi 3. toukokuuta 1905 Granvillessa Yhdysvaltain Illinois\'n osavaltiossa. H\xc3\xa4nen vanhempansa olivat saksalaisia maahanmuuttajia ja perheess\xc3\xa4 oli yhteens\xc3\xa4 viisi lasta. Ruffingia kutsuttiin nimell\xc3\xa4 "Red" ("punainen") punaisen tukkansa vuoksi. H\xc3\xa4n vietti lapsuutensa Coaltonissa ja k\xc3\xa4vi koulua Nokomisissa. Perheen is\xc3\xa4 oli coaltonilaisen hiilikaivoksen ty\xc3\xb6ntekij\xc3\xa4. K\xc3\xa4rsitty\xc3\xa4\xc3\xa4n vakavan selk\xc3\xa4vamman h\xc3\xa4nest\xc3\xa4 tuli kaivoksen ty\xc3\xb6njohtaja ja my\xc3\xb6hemmin my\xc3\xb6s Coaltonin pormestari._NEWLINE_Ruffing keskeytti koulunk\xc3\xa4ynnin 13-vuotiaana ja meni t\xc3\xb6ihin hiilikaivokseen is\xc3\xa4ns\xc3\xa4 alaiseksi kolmen dollarin (vastaa 47 nykydollaria) p\xc3\xa4iv\xc3\xa4palkalla. H\xc3\xa4n pelasi baseballia takakent\xc3\xa4ll\xc3\xa4 ja ykk\xc3\xb6spes\xc3\xa4ll\xc3\xa4 kaivosyhti\xc3\xb6n joukkueessa ja nokomislaisessa puoliammattimaisessa joukkueessa._NEWLINE_Ruffing oli 15-vuotias kun h\xc3\xa4n joutui kaivoksessa onnettomuuteen ja h\xc3\xa4nen vasen jalkansa murskautui kahden kaivosvaunun v\xc3\xa4liin. H\xc3\xa4n menetti jalastaan nelj\xc3\xa4 varvasta mutta toipui muuten. H\xc3\xa4nen oli ollut m\xc3\xa4\xc3\xa4r\xc3\xa4 aloittaa ammattilaisuransa baseball-pelaajana samana vuonna Kentucky-Illinois-Tennessee League -sarjassa, muttei voinut en\xc3\xa4\xc3\xa4 juosta yht\xc3\xa4 nopeasti kuin ennen onnettomuutta. L\xc3\xa4heisen puoliammattimaisen joukkueen manageri Doc Bennett ehdotti, ett\xc3\xa4 h\xc3\xa4n kokeilisi jatkaa baseball-uraansa sy\xc3\xb6tt\xc3\xa4j\xc3\xa4n\xc3\xa4.\n_START_SECTION_\nAmmattilaisura\n_START_PARAGRAPH_\nRuffingin tekniikoihin kuuluivat fastball, "ter\xc3\xa4v\xc3\xa4" curveball ja slider. American Leaguen erotuomari Bill Summersin mukaan slider oli Ruffingin erikoisuus. Toinen saman sarjan erotuomari Joe Paparella kertoi, ett\xc3\xa4 ensimm\xc3\xa4isess\xc3\xa4 peliss\xc3\xa4, jossa h\xc3\xa4n oli lautasen takatuomarina oli sy\xc3\xb6tt\xc3\xa4j\xc3\xa4n\xc3\xa4 "mies, joka keksi sliderin, ja jolla oli paras koskaan n\xc3\xa4hty slider\xc2\xa0\xe2\x80\x93 Red Ruffing"._NEWLINE_Verrattuina useimpiin sy\xc3\xb6tt\xc3\xa4jiin Ruffing oli my\xc3\xb6s hyv\xc3\xa4 mailank\xc3\xa4ytt\xc3\xa4j\xc3\xa4: h\xc3\xa4n l\xc3\xb6i uransa aikana 36 kotijuoksua ja h\xc3\xa4nen osumakeskiarvonsa oli 1\xe2\x80\x89937 ottelusta 0,297. H\xc3\xa4n sai yli 0,300 keskiarvon kahdeksana eri kautena ja h\xc3\xa4nt\xc3\xa4 k\xc3\xa4ytettiinkin varaly\xc3\xb6j\xc3\xa4n\xc3\xa4 sellaisissa otteluissa, joissa h\xc3\xa4n ei ollut sy\xc3\xb6tt\xc3\xa4j\xc3\xa4n\xc3\xa4. H\xc3\xa4n pelasi poikkeustilanteissa my\xc3\xb6s ulkokent\xc3\xa4ll\xc3\xa4. Ruffingin kotijuoksutulos h\xc3\xa4vi\xc3\xa4\xc3\xa4 muista sy\xc3\xb6tt\xc3\xa4jist\xc3\xa4 vain Ferrellille, Warren Spahnille ja Bob Lemonille. H\xc3\xa4nen nimiss\xc3\xa4\xc3\xa4n on American Leaguen enn\xc3\xa4tys p\xc3\xa4\xc3\xa4stettyjen juoksujen v\xc3\xa4himm\xc3\xa4st\xc3\xa4 m\xc3\xa4\xc3\xa4r\xc3\xa4st\xc3\xa4.\n_START_SECTION_\nMinor League 1923\xe2\x80\x931924\n_START_PARAGRAPH_\nRuffingin t\xc3\xa4ytetty\xc3\xa4 18 Bennet auttoi h\xc3\xa4nt\xc3\xa4 saamaan ensimm\xc3\xa4isen ammattilaissopimuksensa. Ruffing liittyi Illinois\xe2\x80\x93Indiana\xe2\x80\x93Iowa League -sarjassa pelaavaan Danville Veteransiin, joka oli Class B -luokan minor league baseball -joukkue. Davville Veteransin sy\xc3\xb6tt\xc3\xa4j\xc3\xa4n\xc3\xa4 Ruffing teki voitto-h\xc3\xa4vi\xc3\xb6-tuloksen 12\xe2\x80\x9316 vuoden 1923 kaudella. Kauden p\xc3\xa4\xc3\xa4tytty\xc3\xa4 Boston Red Sox osti Ruffingin Danville Veteransilta 4\xe2\x80\x89000\xc2\xa0dollarilla (vastaa 54\xe2\x80\x89800 nykydollaria)._NEWLINE_Red Sox liitti Ruffingin Eastern Shore League -sarjan Class D -luokan Dover Senatorsiin sy\xc3\xb6tt\xc3\xa4m\xc3\xa4\xc3\xa4n alkukaudeksi. Ruffing teki tuloksen 4\xe2\x80\x937 Doversilla.\n_START_SECTION_\nBoston Red Sox 1924\xe2\x80\x931930\n_START_PARAGRAPH_\nRuffing debytoi Major Leaguessa 31. toukokuuta 1924 Boston Red Soxissa. H\xc3\xa4n sy\xc3\xb6tti 23 sis\xc3\xa4vuorossa saamatta voitto- tai h\xc3\xa4vi\xc3\xb6pisteit\xc3\xa4 ja h\xc3\xa4n p\xc3\xa4\xc3\xa4sti keskim\xc3\xa4\xc3\xa4rin (ERA) 6,65 juoksua yhdeks\xc3\xa4\xc3\xa4 sis\xc3\xa4vuoroa kohden. H\xc3\xa4n sai tavanomaisesti peliaikaa seuraavina vuosina muttei menestynyt mainittavasti. Vuoden 1925 kaudella Red Sox j\xc3\xa4i American Leaguen kahdeksasta joukkueesta viimeiselle sijalle: Ruffing saavutti voitto-h\xc3\xa4vi\xc3\xb6-tuloksen 9\xe2\x80\x9318 ja 5,01 ERA:n. Seuraavina kahtena vuotena Ruffingin tulokset olivat 6\xe2\x80\x9315 ja 4,39 ERA (1926) sek\xc3\xa4 5\xe2\x80\x9313 ja 4,66 ERA (1926). Red Sox h\xc3\xa4visi liigan molempina vuosina. Vuonna 1928 Ruffing paransi ERA-tulostaan entisest\xc3\xa4\xc3\xa4n henkil\xc3\xb6kohtaisella enn\xc3\xa4tyksell\xc3\xa4\xc3\xa4n 3,89. Hyv\xc3\xa4st\xc3\xa4 keskiarvosta huolimatta h\xc3\xa4n p\xc3\xa4\xc3\xa4sti kuitenkin m\xc3\xa4\xc3\xa4r\xc3\xa4llisesti paljon juoksuja \xe2\x80\x93 yhteens\xc3\xa4 125 \xe2\x80\x93 ja h\xc3\xa4nen voitto-h\xc3\xa4vi\xc3\xb6-tuloksensa oli 10\xe2\x80\x9325. N\xc3\xa4m\xc3\xa4 olivat kauden pohjatulokset American Leaguessa. Toisaalta Ruffing oli kaudella my\xc3\xb6s American Leaguessa eniten kokonaisia ottelulla ilman varasy\xc3\xb6tt\xc3\xa4ji\xc3\xa4 pelannut sy\xc3\xb6tt\xc3\xa4j\xc3\xa4 25 ottelulla. Ruffingin keskily\xc3\xb6ntitarkkuus oli vuoden 1928 kaudella varsin hyv\xc3\xa4 0,314 ja h\xc3\xa4n neuvottelikin Red Soxin kanssa siirrosta ulkokent\xc3\xa4lle. Joukkue kuitenkin ev\xc3\xa4si siirron Ruffingin jalkavamman vuoksi._NEWLINE_Red Sox valitsi Ruffingin ensimm\xc3\xa4iseksi sy\xc3\xb6tt\xc3\xa4j\xc3\xa4kseen kauden 1929 avajaisotteluun. Kaudella Ruffing oli taas sarjan heikoin sy\xc3\xb6tt\xc3\xa4j\xc3\xa4 22 h\xc3\xa4vi\xc3\xb6pisteell\xc3\xa4 ja 135 p\xc3\xa4\xc3\xa4stetyll\xc3\xa4 juoksulla. H\xc3\xa4n voitti vain yhdeks\xc3\xa4n ottelua ja h\xc3\xa4nell\xc3\xa4 oli vaikeuksia pelata enemm\xc3\xa4n kuin viisi sis\xc3\xa4vuoroa ottelua kohden. Tuntemattomaksi j\xc3\xa4\xc3\xa4nyt henkil\xc3\xb6 Red Soxin organisaatiosta ehdotti Ruffingille oluenjuontia painonnoston avuksi, ja Ruffing tukevoituikin 84\xc2\xa0kilosta 110\xc2\xa0kiloon._NEWLINE_Vuoden 1930 kauden aikana Red Soxin velkaantunut omistaja Bob Quinn pelk\xc3\xa4si menett\xc3\xa4v\xc3\xa4ns\xc3\xa4 joukkueen ulosmittauksessa ja vaihtoi Ruffingin New York Yankeesille varaulkokentt\xc3\xa4pelaaja Cedric Durstia, 50\xe2\x80\x89000 dollarin v\xc3\xa4lirahaa (vastaa 700\xe2\x80\x89000 nykydollaria) ja samansuuruista Yankeesin omistaja Jacob Ruppertin antamaa lainaa vastaan. Ruffing sai viiden ja puolen vuoden Red Soxin -aikansa yhteens\xc3\xa4 39 voitto- ja 93 h\xc3\xa4vi\xc3\xb6pistett\xc3\xa4.'